钦定古今图书集成/明伦汇编/交谊典/第064卷 > 《后二十九日复上宰相书》前人
## 钦定古今图书集成/明伦汇编/交谊典/第064卷 > 《后二十九日复上宰相书》前人

三月十六日，前乡贡进士韩愈，谨再拜言“相公阁下：
愈闻周公之为辅相，其急于见贤也，方一食三吐其
哺，方一沐三握其发。当是时，天下之贤才皆已举用，
奸邪谗佞欺负之徒，皆已除去，四海皆已无虞，九夷
八蛮之在荒服之外者，皆已宾贡；天灾时变，昆虫草
木之妖，皆已销息，天下之所谓礼乐刑政教化之具，
皆已修理，风俗皆已敦厚；动植之物，风雨霜露之所
霑被者皆已得宜；休征嘉瑞，麟凤龟龙之属皆已备
至。而周公以圣人之才，凭叔父之亲，其所辅理承化
之功，又尽章章如是。其所求进见之士，岂复有贤于
周公者哉？不惟不贤于周公而已，岂复有贤于时百
执事者哉？岂复有所计议，能补于周公之化者哉？然
而周公求之如此其急，惟恐耳目有所不闻见，思虑
有所未及，以负成王托周公之意，不得于天下之心。
如周公之心，设使其时辅理承化之功未尽章章如
是，而非圣人之才，而无叔父之亲，则将不暇食与沐
矣，岂特吐哺握发之勤而止哉！”惟其如是，故于今颂
成王之德，而称周公之功不衰。今阁下为辅相，亦近
耳。天下之贤才，岂尽举用？奸邪谗佞欺负之徒，岂尽
除去？四海，岂尽无虞？九夷八蛮之在荒服之外者，岂
尽宾贡？天灾时变，昆虫草木之妖，岂尽销息？天下之
所谓礼乐刑政教化之具，岂尽修理？风俗，岂尽敦厚？
动植之物，风雨霜露之所霑被者，岂尽得宜？休征嘉
瑞，麟“凤龟龙之属，岂尽备至？其所求进见之士，虽不
足以希望盛德，至比于百执事，岂尽出其下哉？其所
称说，岂尽无所补哉？今虽不能如周公吐哺握发，亦
宜引而进之，察其所以而去就之，不宜默默而已也。”
愈之待命四十馀日矣，书再上而志不得通，足三及
门而阍人辞焉。惟其昏愚，不知逃遁，故复有周公之
说焉。阁下其亦察之。古之士，三月不仕则相吊，故出
疆必载质。然所以重于自进者，以其于周不可，则去
而之鲁；于鲁不可，则去之齐；于齐不可，则去之宋、之
郑、之秦、之楚也。今天下一君，四海一国，舍乎此则去
父母之邦矣。故士之行道者，不得于朝，则山林而已
矣。山林者，士之所独善自养而不忧天下者之所能
安也。如有忧天下之心，则不能矣。故愈每自进而不
知愧焉，书亟上，足数及门而不知止焉。宁独如此而
已？惴惴焉惟不得出大贤之门下是惧，亦惟少垂怜
焉。渎冒威尊，惶恐无已。愈再拜。